次韻竹窗兄欲死嘆
作者：陳著
朝代：宋

paragraphs: 人生天地閒，所患在身死。
身死人誰逃，所患不在此。
所患死其心，此患無比侶。
厥初天賦性，未始分賢鄙。
賢鄙何由分，由自全自毀。
是故君子儒，明德至善止。
不問身死生，誰論時泰否。
紛紛蒙昧徒，知有外物爾。
富貴苟可圖，遑恤理如彼。
求容足稱香，喪志手落匕。
本心不復存，蹠壽何足美。
我兄竹窗兄，勁節修竹倚。
一病二十年，坐受五賊使。
題齋曰委順，無怨當沒齒。
聞兄賦欲死，我方疑所以。
及觀欲死辭，終亦委順矣。
委順則心安，長須此心理。